## Cinema Jove presenta el cartell de María Jesús Contreras per a la 40a edició del festival amb un homenatge a l’embruixament del cine

*** El cartell “permet múltiples interpretacions i connecta amb una visió més universal del cine”, en paraules de l’autora**

El festival Cinema Jove, organitzat per la Conselleria d’Educació, Cultura, Universitats i Ocupació, a través de l’Institut Valencià de Cultura (IVC), ha revelat el cartell oficial de la seua 40a edició, obra de la il·lustradora xilena María Jesús Contreras, qui s’ha servit d’una modernitzada estètica *vintage* amb la lluna, l’espill i les mirades com a elements simbòlics de l’embruixament que exercix el cine sobre els espectadors.

La presentació al públic s’ha celebrat este dijous 22 de maig, completant l’aforament de la sala 7 del Teatre Rialto, amb l’assistència del director general de l’IVC, Álvaro López-Jamar, i el director adjunt d’Audiovisuals i Cinematografia de l’IVC, Luis Gosálbez.

Els presentadors del pòdcast sobre art i disseny *Lengua de Sapas*, Jotaká i Mar Villar, van conversar amb Carlos Madrid, director del certamen, i Ada Diez, directora d’art del festival. En l’esdeveniment, ha participat a través d’àudio en format pòdcast la mateixa autora del cartell.

En la cartelleria d’enguany, que celebra el 40 aniversari del festival, l’autora va voler fer un homenatge a què significa el cine, els seus múltiples vessants emocionals i la seua capacitat d’interpel·lació en el públic, divers i plural. “Este cartell va passar per un parell d’iteracions abans d’arribar al que poden vore hui”, ha explicat l’autora del cartell.

“En un principi, tenia la idea de fer un enfocament més local”, però finalment la idea gràfica va evolucionar fins a una cosa que poguera captar “el caràcter més global del festival, que busca connectar amb la major quantitat de gent possible”, ha afegit.

Segons María Jesús Contreras, el cartell “naix des d’esta transformació: d’una idea local a una proposta més oberta, abstracta i àmplia, que permet múltiples interpretacions i connecta amb una visió més universal”.

Per a l’autora del cartell d’enguany, l’exercici creatiu de la il·lustració és “com en el cine, quan un cartell necessita representar personatges o transmetre clarament una narrativa: hi ha un propòsit comunicatiu que guia la imatge”.

María Jesús Contreras ha assenyalat que sent que la il·lustració “funciona com un pont entre l’art i el disseny. En eixe encreuament, el creatiu a vegades ha de passar a segon pla, i això no està malament. Altres vegades, en canvi, es torna el centre del procés. M’interessa justament eixe vaivé”.

L’artista “té un estil molt personal, amb colors que recorden les textures del paper, però a més juga amb imatges que ens porten a llocs a vegades onírics i altres vegades completament desconeguts”, en paraules de Carlos Madrid, director de Cinema Jove.

En el cartell, el simbolisme ocupa un lloc central. Per a Madrid, “la lluna no és tan sols el símbol i el premi d’este festival, sinó que també exercix cert embruixament, és una cosa que et pots quedar absort mirant, fins i tot escapar del món, i això dialoga molt bé amb el que produïx el cine”.

“Es tracta d’una carta de presentació gràfica en la qual usem elements històricament vinculats a Cinema Jove: la lluna, el públic com a espectador i creador, i la pantalla gran com a reflex i mostrari d’allò que ha succeït”, ha afegit la directora d’art del festival, Ada Diez.

“A través de l’ús d’elements molt recognoscibles, en els quals es recuperen tradicions audiovisuals narratives i s’aporta un enriquiment visual de textures quasi artesanals per l’ús de la gràfica, Contreras ha sintetitzat en la seua obra un fidel reflex del que és Cinema Jove: un festival amb una llarga vida, a on es realça la capacitat de la joventut per a transformar i fer propis llenguatges més clàssics, a més de trobar noves vies per al relat”, ha explicat.

Després del pòdcast especial amb *Lengua de Sapas*, s’han projectat dos curtmetratges: *Turnaround* (2024), escrit i dirigit per la irlandesa Aisling Byrne, estrena en primícia després de guanyar el premi a millor curt en el Galway Film Fleadh, i *Une nuit particulière* (2023), d’Enzo Martínez, guanyadora de Premi del Públic de la 39 edició de Cinema Jove.

**Joventut i fascinació cinèfila**

María Jesús Contreras, nascuda en 1993 a Temuco, Xile, sintonitza amb el cine realitzat per mirades i artistes jóvens. De fet, entre les seues pel·lícules favorites es troben algunes realitzades per cineastes de primer nivell, que van arriscar amb narratives innovadores a edats primerenques, com és el cas de Paul Thomas Anderson, un dels seus directors favorits, que va dirigir *Magnolia* (1999) quan tenia només 29 anys.

La creadora xilena publica una il·lustració setmanal en The New York Times com a part de la columna matutina dels dissabtes. Actualment treballa per a diaris, revistes i suplements com *The Washington Post, Texas Monthly, The New Yorker, The Telegraph, The Economist, Los Angeles Times* i *New York Magazine*, així com per a les marques Gucci, Hermés, Apple, Lush, McDonald’s, la ràdio pública dels Estats Units, NPR, i l’editorial Penguin Random House.

En 2022, va ser mereixedora del Premi YoungGuns de The One Club for Creativity, un guardó que premia professionals creatius de tot el món menors de 30 anys. L’any següent va guanyar l’AI42, atorgat per l’American Illustration, va ser preseleccionada per als World Illustration Awards i convidada a formar part dels jurats dels Premis de Disseny Llatinoamericà, el Concurs de Portafolis New Blood per a D&AD i el YoungGuns. En 2024 va formar part del jurat dels Premis Anuals ADC i va ser reconeguda per la revista *Forbes* com una de les 50 dones més poderoses de Xile.

Fecha: 23/05/2025